સૌરાષ્ટ્રનું પાટનગર રાજકોટ સ્વચ્છતા સર્વેક્ષણમાં સતત પાછું ધકેલાતંુ જાય છે. વર્ષ ર૦૧૬માં જ્યારે સૌ પહેલું સર્વેક્ષણ થયું ત્યારે રાજકોટનું સ્થાન દેશના સ્વચ્છ શહેરોમાં ૭મુ આવ્યું હતું. રાજકોટ માટે આ ગૌરવની વાત હતી, પણ ત્યાર પછીના વર્ષ ર૦૧૭નું પરિણામ આવ્યું ત્યારે પાછળ ધકેલાતાં ૧૮મો ક્રમ આવ્યો. આશરે ૧પ લાખની વસતી ધરાવતું રાજકોટ શહેર સ્વચ્છતાની બાબતમાં ન સુધર્યું અને વર્ષ ર૦૧૮ના સર્વેક્ષણમાં ૩પમા ક્રમે ધકેલાઈ ગયું છે. રાજકોટ કોર્પોરેશન સક્ષમ હોવા છતાં સ્વચ્છતાની કામગીરીમાં નબળી કામગીરી થઈ રહી છે. રાજકોટમાં કાયમી અને કોન્ટ્રાક્ટરના મળી આશરે ૪૦૦૦ જેટલા સફાઈ કર્મચારીઓ છે. ૬૬ સફાઈ કર્મચારીઓ રાત્રે રોડ સફાઈની કામગીરી કરે છે છતાં મોટા ભાગના વોર્ડમાં નિયમિત સફાઈ થતી ન હોવાની ફરિયાદો મળી રહી છે. રાજકોટમાં દૈનિક આશરે ૬૦૦ મેટ્રિક ટન કચરો નીકળે છે અને કચરાની ડમ્પિંગ સાઈટ એક માત્ર નાકરાવાડી ખાતે છે. નાકરાવાડી સાઈટ પર કચરાના પહાડ જોવા મળી રહ્યા છે. રિ-પ્રોસેસિંગ કરવાનો પ્લાન્ટ કાર્યરત થયો જ નથી.